Ego Henricus de Sancto Eustachio, basilice principis apostolorum canonicus, notum facio universis presentes litteras inspecturis, quod cum auctoritate domini Pape traxissem in causam venerabiles viros abbatem et conventum Beati Benedicti Floriacensis super domo de Returno Aure[lianis] sita, cum omnibus juribus et pertinentiis ejusdem domus coram venerabilibus viris magistro Petro de Romans, Sancti Audomari, et Paulo de Urbe, Sancti Martini Turonensis canonicis, super predictis a domino Papa executoribus deputatis, tandem, post multas altercationes et appellationem etiam a predictis abbate et conventu, ad dominum Papam interpositam, mediante venerabili patre episcopo Aurelianensi et multis aliis bonis viris inter me et predictos abbatem et conventum, intercessit compositio in hunc modum, videlicet quod ego coram predicto episcopo et multis aliis renunciam in proprium omnibus litteris tam impetratis quam impetrandis super domo, juribus et pertinentiis supradictis; item omni actioni, petitioni et juri, si quod habebam in predictis. Abbas vero et conventus per stipulationem promittentes causa compositionis dederunt et concesserunt mihi, quoad vixero, viginti libras parisienses annui redditus in bursa abbatis Sancti Benedicti percipiendas, videlicet in octabis festivitatis omnium Sanctorum decem libras, in octabis Pasche decem libras, mihi vel certo meo mandato apud Sanctum Benedictum persolvendas. In cujus rei fidem et testimonium, presentibus litteris sigillum meum duxi apponendum. Actum anno Domini millesimo ducentesimo vicesimo septimo, mense augusto, in crastino decollationis sancti Johannis Baptiste.